Pia Gjellerup (S), 2005-05-31:
Ved andenbehandlingen stemte vi om nogle ændringsforslag fra Socialdemokratiet og Det Radikale Venstre om medarbejdernes forhold og om tjenestemændenes forhold.
Vi stemte også om nogle andre ændringsforslag fra skatteministeren, som hidrører fra en aftale, som Socialdemokratiet og Det Radikale Venstre lavede med regeringen om behandlingen af medarbejderne.
Medarbejderne vil jo i titusindvis blive flyttet rundt.
De vil få nye chefer, de vil få nye kolleger, de vil få nye arbejdssteder, de vil få nye borgere at betjene.
I den tid, hvor alle de ændringer går for sig, skal den offentlige sektor fungere med al dens omsorg, med al dens service for borgerne.
Derfor er det vigtigt, at medarbejderne føler, at der er en vis form for styr på deres situation, at de har en vis tryghed, for ellers vil de ikke kunne lave det arbejde, som det er så afgørende for borgerne at de laver.
Det er det arbejde, de skal kunne koncentrere sig om.
Derfor har det været meget, meget væsentligt for Socialdemokratiet – også for Det Radikale Venstre, men de kan jo tale for sig selv – at sikre en afklaring og en højere grad af tryghed for medarbejderne.
Det lykkedes at få lavet en aftale, og når det bliver nævnt her ved behandlingen af skattelovene, er det, som fru Line Barfod også bemærkede, fordi skatteområdet er den første fremskudte del af hele kommunalreformen, som træder i kraft her sidst på året.
Når det nævnes her, synes jeg, det er væsentligt at få trukket nogle hovedprincipper frem: Dels har staten forpligtet sig til at lave en tryghedsaftale med hovedsamarbejdsudvalget på skatteområdet og på inddrivelsesområdet, som vi kommer til om lidt, og her sikre, at der bliver taget fat i principper som naturlig afgang, at der bliver taget fat i tilrettelæggelsen af frivillige fratrædelsesordninger, senioraftaler og lignende.
Det er det, der skal til, for at man fra medarbejdernes side kan gå ind og løfte en række af de meget store opgaver, som gælder for den enkelte.
Derudover har vi fået, og det synes vi er meget afgørende, nogle helt andre forhold end dem, regeringen lagde op til med sine lovforslag, når det gælder varetagelsen af medarbejdernes retssikkerhed og sagsbehandlingen, når de skal flyttes fra det ene sted til det andet sted eller fra det ene job til et andet job, så der er en begrundelse for det og en indsigt i det, og så der er mulighed for at have en ordentlig kontakt til og rådgivning af tillidsmanden.
Alt i alt er det nogle helt afgørende, væsentlige faglige redskaber for, at vi kan få en kommunalreform til at fungere, hvor medarbejderne bliver behandlet bedre, end det var tilsigtet, og hvor medarbejderne derved kan koncentrere sig om deres opgaver over for borgerne.
Alt dette bliver også fulgt op med en tryghedsaftale med opfordring til kommunerne om at træde i statens fodspor.
De ord vil jeg gerne gøre til mine her fra Folketingets talerstol.
Jeg tror i øvrigt, at kommunerne er betydelig mere villige til at indgå i projektet, end staten var det.
Det tog godt nok lang tid at få indenrigsministeren overbevist om, at det er fornuftigt at sikre, at medarbejderne bliver ordentligt behandlet.
Sidst en sort plet på det hele, nemlig spørgsmålet om tjenestemændene.
På skatteområdet er der mange tjenestemænd – næsten halvdelen af de medarbejdere, der er berørt på skatteområdet og inddrivelsesområdet, er tjenestemænd, og de har jo, fordi de skal tåle mere end de fleste, nogle rettigheder.
Disse rettigheder bliver tilsidesat med det, der er lagt op til fra regeringens side.
Ikke så meget i lovteksten, men i bemærkningerne til L 110 og L 112, og når vi en af dagene kommer til at få det, der kaldes procedureloven, nemlig L 67, på Folketingets dagsorden.
Her er der en klar mulighed for at krænke tjenestemændene.
Det er jo ikke nødvendigvis sådan, at man vil benytte sig af den i hvert enkelt tilfælde, men der er desværre en klar ramme for, at man i overensstemmelse med denne lovgivning kan krænke tjenestemændenes rettigheder.
Vi synes i Socialdemokratiet, at det er fuldstændig urimeligt, at vi oplever et folketingsflertal, der på trods af meget klar rådgivning og vejledning, indhentelse af juridiske responser, udtalelser fra eksperter, som vi også selv har inviteret til at foredrage for os i Folketinget, om lidt vedtager en lovgivning, hvor man ved, at vi kan imødese mange hundrede retssager om krænkelse af medarbejdernes helt basale rettigheder.